ŽILINA (SZĽH) – Tréner slovenskej hokejovej reprezentácie Róbert Petrovický uzavrel nominačný zoznam hráčov, ktorí budú štartovať na majstrovstvách sveta v Česku. Po záverečnom prípravnom dueli s Rusmi (1:9) naň zaradil troch brankárov, osem obrancov a trinásť útočníkov.

Slovenský kormidelník mal od začiatku záverečnej fázy prípravy k dispozícii päť kompletných formácií. Káder formoval postupne. Po príchode zámorských legionárov vyradil dvoch brankárov a troch korčuliarov. Minulú stredu poslal do klubov ďalšiu šesticu, aby naberala zápasovú prax. Napokon z nej vybrali tréneri do záverečnej nominácie duo Oliver Turan, Nicolas Ferenyi. Naopak, v pondelok vyradili z finálneho zoznamu obrancu Andreja Goliana a útočníka Michaela Drábeka. "Rozhodovanie bolo ťažké. Drábek pricestoval na zápas s Rusmi, pretože nám vypadol jeden útočník, ktorý však bude pripravený hrať. Golian vypadol na poslednú chvíľu z dôvodu slabšej aktuálnej formy. Všetci v trénerskom štábe sme sa zhodli, že nie je taká, ako by sme si predstavovali. Museli sme urobiť ťažké rozhodnutie, ale také patrí k športovému životu," povedal tréner Róbert Petrovický.

V príprave na juniorský šampionát, ktorý sa v termíne 26. decembra 2019 až 5. januára 2020 uskutoční v českých mestách Ostrava a Třinec, odohrali jeho zverenci tri zápasy. Najskôr podľahli v Žiline olympijskému výberu SR do 23 rokov 4:7, následne v Třinci českým rovesníkom 2:4 a v pondelok Rusom 1:9.

Do dejiska MSJ v Třinci sa slovenská výprava presunie na Štedrý deň. Prvý zápas na turnaji odohrá 27. decembra proti Kazachstanu. V základnej skupine nastúpi ešte proti Fínsku, Švajčiarsku a Švédsku.

Záverečná nominácia na MSJ v Česku (26. 12. 2019 – 5. 1. 2020)

Brankári: Samuel Hlavaj (Sherbrooke Phoenix, QMJHL/Kan.), Jakub Lackovič (MsHKM Žilina), Samuel Vyletelka (Minnesota Magicians, NAHL/USA)

Obrancovia: Martin Bučko (HC Košice), Boris Česánek (HK ŠKP Poprad), Marcel Dlugoš (MsHKM Žilina/MHK 32 Liptovský Mikuláš), Samuel Kňažko (TPS Turku, Fín.), Dávid Mudrák (TPS Turku, Fín.), Marko Stacha (HK Dukla Trenčín), Oliver Turan (HC 07 Detva), Martin Vitaloš (Rögle Angelholm, Švéd.)

Útočníci: Maxim Čajkovič (Saint John Sea Dogs, QHMJL/Kan.), Viktor Ďurina (HK Dukla Trenčín/MHK Dubnica nad Váhom), Róbert Džugan (HK Dukla Trenčín/HC Topoľčany), Martin Faško-Rudáš (Everett Silvertips, WHL/Kan.), Dominik Jendek (HC Slovan Bratislava), Kristián Kováčik (HK Dukla Trenčín/MsHK Žilina), Jakub Minárik (HK Nitra), Marek Minárik (MsHK Žilina), Michal Mrázik (Linköping HC, Švéd.), Oliver Okuliar (Lethbridge Hurricanes (WHL/Kan.), Adam Paulíny (MHA Martin), Daniel Vladimír Tkáč (Merritt Centennials, BCHL/Kan.), Nicolas Ferenyi (HK Dukla Trenčín/HK'95 Považská Bystrica).

Realizačný tím: manažér - Tomáš Pšenka, hlavný tréner - Róbert Petrovický, asistenti trénera - Viliam Čacho, Martin Štrbák, tréner brankárov - Rastislav Staňa, kondičný tréner - Matej Thomka, video tréner - Patrik Michnáč, lekár - MUDr. Stanislav Beli, maséri - Miroslav Harvančík, Jozef Hrtús, konzultant - Róbert Döme, média manažér - Tomáš Kyselica

Tréner Róbert Petrovický oznamuje záverečnú nomináciu na MSJ